На основу члана 4. Закона о култури ("Службени гласник Републике Србије" број 72/2009, 13/2016 и 30/2016) и члана 37. Статута Града Ниша ("Службени лист Града Ниша", брoj 88/08), Скупштина Града Ниша, на седници од \_\_\_\_\_\_\_\_\_, дoнела је

**О Д Л У К У O**

**ИЗМЕНАМА ОДЛУКЕ О МАНИФЕСТАЦИЈАМА И**

**ПРОГРАМИМА У ОБЛАСТИ КУЛТУРЕ ОД ЗНАЧАЈА ЗА ГРАД**

**Члан 1.**

У Одлуци о манифестацијама и програмима у области културе од значаја за Град (''Службени лист Града Ниша'', број 7/2012 и 44/2015), члан 23 мења се и гласи:

„Члан 23.

Средства за финансирање или суфинансирање културних програма и пројеката, као и уметничких, односно стручних и научних истраживања у појединим областима културне делатности, обезбеђују се у буџету Града Ниша, а додељују се у складу са прописима којима се уређује контрола државне помоћи и другим законима.

Финансирање, односно суфинансирање пројеката у култури, као и пројеката уметничких, односно стручних и научних истраживања у култури Града, врши се на основу јавног конкурса (у даљем тексту: конкурс).“

**Члан 2.**

У Члану 24. cтав 1. мења се и гласи:

„Конкурс за избор пројеката у култури, као и пројеката уметничких, односно стручних и научних истраживања у култури Града, расписује Градоначелник, за сваку наредну буџетску годину најкасније 30 дана од дана усвајања буџета за наредну годину.“

**Члан 3.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

Мр Раде Рајковић

**О б р а з л о ж е њ е**

Законом о изменама и допунама Закона о култури („Службени гласник Републике Србије" број 72/2009, 13/2016 и 30/2016) у члану 4 је предвиђено да: „Јединица локалне самоуправе стара се о задовољавању потреба грађана у култури на својој територији и уређује поједина питања од интереса за своје грађане, као и начин њиховог остваривања, у оквиру права и обавеза утврђених Уставом и законом.“

Овом одлуком уређују се манифестације у области културе од значаја за Град Ниш.

Законом о изменама и допунама Закона о култури („Службени гласник Републике Србије" број 72/2009, 13/2016 и 30/2016) утврђене су и одређене нове надлежности јединица локалне самоуправе. Изменом члана 10. Закона о култури задржана је надлежност јединица локалне самоуправе која се односи на обавезу обезбеђивања средстава за финансирање или суфинансирање културних програма и пројеката, као и уметничких, односно стручних и научних истраживања у појединим областима културне делатности, с тим што је дефинисано да се ова средства додељују у складу са прописима којима се уређује контрола државне помоћи и другим законима.

Такође, изменама члана 11. овог закона утврђено је да се конкурс за финансирање или суфинансирање пројеката у култури, расписује за сваку наредну буџетску годину најкасније 30 дана од дана усвајања буџета за наредну годину.

Имајући у виду напред наведено, Управа за културу израдила је нацрт одлуке као у диспозитиву.

Начелник Управе за културу

Небојша Стевановић

**ЧЛАНОВИ ОДЛУКЕ КОЈИ СЕ МЕЊАЈУ**

**Члан 23**.

Финансирање, односно суфинансирање пројеката у култури, као и пројеката уметничких, односно стручних и научних истраживања у култури Града, врши се на основу јавног конкурса (у даљем тексту: конкурс).

**Члан 24.**

Конкурс за избор пројеката у култури, као и пројеката уметничких, односно стручних и научних истраживања у култури Града, расписује Градоначелник, за сваку наредну буџетску годину најкасније до 1. октобра текуће године.

Конкурс спроводи Комисија за избор пројеката у култури (у даљем тексту: Комисија), коју образује Градоначелник из реда лица која су се истакла својом професијом или радом у области културе.

Комисија се у свом раду руководи начелима културног развоја утврђених Законом, Стратегијом и Планом развоја културе.

Комисија има председника и 6 чланова.

Решењем о образовању Комисије одређује се њен делокруг рада и мандат.

Рад чланова Комисије је волонтерски и доступан је јавности.

За потребе Комисије стручне, организационе и административно-техничке послове обавља управа надлежна за послове културе.